عملت “كود” ان الفرقة الوطنية للشرطة القضائية شدات البارح شي وحدين بتهمة ابتزاز ملياردير. وفق مصدر “كود” فهادو فيهم مدراء شي مواقع يالله خرجات وشي وحدين كيقدمو ريوسهم صحافيين وحتى شي مسؤول. رجل الاعمال جاو عندو المرة الاولى عطاهم باش ما يكتبوش عليه وهما يبداو يدوروه بيناتهم وينتفو فيه حتى قدم شكاية على شي عشرة المليون زادو طلبوها. هادو دخلو للصحافة ببلغتهم. ابتزو نشرو اخبار خاطئة وضربو قضاة وبوليس ووزراء فالدولة ومستشارين للملك وواحد فيهم عندو اكثر من 40 شكاية والفضيحة انو لا النيابة العامة فتحات تحقيق ولا شي حد زاد برزطهم. مصادر موثوقة كشفت، ل «كود»، أن الفرقة الوطنية للشرطة القضائية بدات، في الساعات الماضية، البحث مع المعنيين بالأمر، بعدما تقدم ملياردير، يتابع في قضية معروضة أمام المحاكم، بشكاية يتهمهم فيها بتعريض للابتزار والنصب، وهي الأفعال التي كلفته مبالغ مالية مهمة. ورجحت مصادر «كود» أن يجري تقديم الواردة أسمائهم في الشكاية أمام القضاء، بعد إنهاء التحقيق معهم في التهم التي أفاد الملياردير بتورطهم فيها. غاديين نجيبو تفاصيل فمقالات جاية فيها هوية هاد المبتزين.. 
سكوب. جابو الربحة.. مدراء شي مواقع منهم واحد عندو 40 شكاية وصحافيين وشي مسؤول شدوهم كيبتزو ملياردير ودابا فالفرقة الوطنية